ธปท.ชี้นโยบายการเงินไม่ตรึงตัว
ธปท.ชี้ขึ้นดอกเบี้ยนโยบาย 2 ครั้ง ไม่ถือว่านโยบายการเงินตรึงตัว แต่เป็นไปตามความจำเป็น หลังเศรษฐกิจวิกฤตกลับเข้าสู่ภาวะปกติ
28 ก.ย. 2553

ธปท.ชี้ขึ้นดอกเบี้ยนโยบาย 2 ครั้ง ไม่ถือว่านโยบายการเงินตรึงตัว แต่เป็นไปตามความจำเป็น หลังเศรษฐกิจวิกฤตกลับเข้าสู่ภาวะปกติ
นางธาริษา วัฒนเกส ผู้ว่าการ ธนาคารแห่งประเทศไทย(ธปท.) เปิดเผยว่า การขึ้นดอกเบี้ยนโยบาย 2 ครั้งที่ผ่านมา จากเดิมที่ดอกเบี้ยต่ำอยู่ที่ระดับ 1.25% เพิ่มเป็น 1.75% ในปัจจุบัน ไม่ถือว่าเป็นนโยบายการเงินตรึงตัว เพราะในช่วงวิกฤตมีความจำเป็นต้องปรับดอกเบี้ยนโยบายให้ต่ำลงเป็นพิเศษ แต่ในเมื่อปัจจุบันเศรษฐกิจกลับเข้าสู่ภาวะปกติแล้ว ก็ควรจะปรับดอกเบี้ยให้กลับเข้าสู่ปกติ
“ดอกเบี้ยตรึงตัว กับดอกเบี้ยกลับเข้าสู่ภาวะเศรษฐกิจ ความหมายต่างกัน ซึ่งการที่ต้องปรับดอกเบี้ยขึ้นตามแนวโน้มเศรษฐกิจที่ปรับดีขึ้น ไม่ใช่นโยบายการเงินตรึงตัว” นางธาริษากล่าว
ทั้งนี้  นโยบายการเงินของธปท. ได้มีการปรับขึ้นดอกเบี้ยนโยบายขึ้น จากเดิมที่คงไว้ที่ระดับ 1.25% มาตั้งแต่ 8 เม.ย.2552 เพื่อสนับสนุนให้เศรษฐกิจฟื้นตัวจากภาวะเศรษฐกิจโลกและปัญหาการเมืองได้มากขึ้น แต่ธปท.เริ่มปรับขึ้นให้สอดคล้องกับการเปลี่ยนแปลงทางเศรษฐกิจอีกครั้ง เมื่อ 14 ก.ค.ปีนี้ ขึ้น 0.25% และ เมื่อ 25 ส.ค.ขึ้น 0.25% เป็น 1.75% ในปัจจุบัน 
อย่างไรก็ตาม ในปีนี้ยังเหลือการประชุมคณะกรรมการนโยบายการเงินอีก 2 ครั้ง คือ 20 ต.ค.และ 1 ธ.ค. ซึ่งแนวโน้มดอกเบี้ยนโยบายยังมีโอกาสสูงขึ้นอีกตามทิศทางเศรษฐกิจที่แข็งแกร่งมากขึ้น